Perde erg mishandel - Crime - Windhoek Express
Thursday, September 24th, 2020 23:24:58
Talle sake van dieremishandeling is onlangs en veral in die Omahekestreek aangemeld, terwyl oortreders bykans skotvry daarvan afkom.
17 March 2019 | Crime
Dis verskriklik hartseer om te sien hoe behandel mense diere. Annelise Langenhoven, Animal Rescue.
Die merrie wie se pote met toue vasgemaak is, is later dood.
Die perd se herstel sedert hy deur Animal Rescue ingeneem is. Foto's verskaf
Die perd toe hy van die plaas verwyder is.
'n Perd wat in Januarie weens dieremishandeling van 'n plaas op Drimiopsis verwyder is, is nou weer terug na waar hy vandaan gekom het, nadat 'n boete van N$500 betaal is.
Volgens Annelise Langenhoven van Animal Rescue op Gobabis is die perd in Januarie in haar sorg geplaas nadat 'n saak van dieremishandeling teen die dier se eienaar aanhangig gemaak is.
"Die ergste is, jy gaan nooit weet hoe lank hierdie perd die mishandeling moes verduur voor iemand dit raakgesien het nie," sê sy. "En noudat die dier weer op die been is, moet ek afstand doen."
Die perd was erg mishandel en toe hy by Langehoven aankom, het hy sere oor sy hele lyf gehad.
"Wat help 'n boete van N$500?" wou sy weet.
Dié bedrag is by verre minder as die uitgawes wat sy gehad het om vir bykans twee maande na die dier om te sien, te huisves en te voer.
Die man in wie se sorg die perd nou is, is nie die eienaar nie. "Die eienaar is in Gobabis iewers. Hier weet niemand aldag wat van die diere word nie."
Vrae aan Gobabis se polisie oor die kwessie is nie beantwoord nie. Niemand met wie Windhoek Express in verbinding getree het, was bewus van die saak nie.
In 'n ander voorval is 'n perd langs die pad gekry met toue om haar pote gebind.. "Dit blyk die toue was vir sowat vyf dae om die perd se pote voordat iemand daarvan ingelig is," vertel Langenhoven.
Iemand het wel gestop om vir die perd water te gee, maar weens haar toestand en beserings het die dier later gevrek.
"Dis verskriklik hartseer om te sien hoe mense diere behandel."
In nog 'n voorval wat intussen by die Dierebeskermingsvereniging (DBV) aangemeld is, het 'n man 'n donkie doodgeslaan. "Dit het baie erg gelyk. Hoe slaan jy 'n dier dood?"
Dieselfde man wou glo ook 'n perd en haar vul inspan, maar boere in die omgewing het hom gekeer omdat die perde brandmaer is. Geen verdere inligting oor dié saak was teen druktyd beskikbaar nie.
In Februarie vanjaar is die gemeenskap geskok toe 'n kleinhoewe-eienaar van Bodenhausen wat daarvan beskuldig word dat hy sy vee en perde erg verwaarloos, se diere aan hom terugbesorg is.
Republikein het berig die DBV en die eienaar het ooreengekom hy kan sy vee kan terugkry, mits hy eers bewyse kan lewer dat hy verskeie vereistes met betrekking tot hul welstand nakom.
"Dit volg nadat die hoërhof op 30 Januarie 'n tussentydse bevel aan die DBV toegestaan het vir die konfiskering van 61 erg verwaarloosde en mishandelde beeste asook vier perde," lui die berig.
Daarna is berig die boer het sy dooie diere eenvoudig met nuwes vervang, waarna dié ook verwaarloos is.
Die DBV sê hulle ondersteun die standpunt dat dit beter is om die eienaar op te voed oor die vereistes vir behoorlike omsien na sy diere. Ook moet die eienaar "gerehabiliteer" word om sy vee met deernis en waardigheid te behandel.